Bu da az deyilmiş kimi, hörmətli həmkarlar, biz bir nümayəndə heyəti olaraq Avropa Şurasının insan haqları üzrə müvəkkili cənab Muyjnieksin çıxışında ikili standartların canlı şahidi olduq. Nümayəndə heyətinin üzvü Vüsal Hüseynov Ermənistanda insan haqlarının kobud şəkildə pozulması və hətta qeyri-dövlət təşkilatlarının nümayəndəsinin birinin aclıq elan edərək faktiki ölümü haqqında bu şəxsə sual vermişdi. Siz bir anlığa bu məsələyə diqqət yetirin, suala cavab: “Ermənistanda bütün Avropa ölkələrində olduğu kimi, hansısa nöqsanlar ola bilər, ancaq Azərbaycanda siz bilirsiniz, hansı proseslər baş verir”. Bu da bizə qarşı qeyri-obyektiv münasibət. Ona heç Azərbaycandan sual verilməmişdi. Bizim nümayəndə heyətinin üzvlərinə, onların verdikləri suallara, ümumiyyətlə, Azərbaycana qarşı qeyri-obyektiv münasibət göstərən bu şəxs məhz özünün çıxışı ilə Avropada, yəni Fransada, Almaniyada, Hollandiyada, başqa ölkələrdə yaşayan insanları, azərbaycanlıları, o cümlədən də türkləri məcbur etdi ki, ilk dəfə olaraq Avropa Şurasının qarşısında həmin münasibətə qarşı, ikili standartlara qarşı möhtəşəm bir nümayiş keçirsinlər.